Bez najave poskupljenja cene grejanja
Channel: super-info.rs
Date: 12/09/2014

super-info.rs

Bez najave poskupljenja cene grejanja  

Subotica, 12. septembra - Subotička toplana će u ponedeljak, 15. septembra, u sklopu priprema za početak grejne sezone, otpočeti sa dopunom mreže i instalacija, te njihovo stavljanje pod pritisak. 

Grejna sezona će započeti grejanjem na gas, a u završnoj fazi je priprema mazutne kotlarnice ukoliko se ukaže potreba za prelazak na mazut kao energent. Izvesna zaliha mazuta već postoji, a vršioc dužnosti direktora JKP "Subotička toplana", Dervo Ahmetović kaže da je u planu još jedna nabavka ovog alternativnog energenta, koji poskupljuje proizvodnju s obzirom da je cena mazuta za oko 30% viša u odnosu na gas.
I pored toga što je i cena gasa viša, Subotička toplana će nastojati da revidiranjem svojih troškova ostvari uštede i zadrži prošlogodišnji nivo cene grejanja. 

Iz Subotičke toplane upućuju apel korisnicima usluga daljinskog grejanja, da sve radove na unutrašnjim instalacijama završe u najkraćem roku kao i da u narednom periodu obrate pažnju na eventualna curenja i da ih blagovremeno prijave dežurnoj službi putem telefiona na broj 548-383.